CELEX: 32018D0202(01)
Language: bg
Date: 2018-01-30 00:00:00
Title: Решение на Комисията от 30 януари 2018 година за създаване на Стратегическия форум за важни проекти от общоевропейски интерес

2.2.2018   
            
            
               BG
            
            
               Официален вестник на Европейския съюз
            
            
               C 39/3
            
         РЕШЕНИЕ НА КОМИСИЯТА
   от 30 януари 2018 година
   за създаване на Стратегическия форум за важни проекти от общоевропейски интерес
   (2018/C 39/03)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               С член 173 от Договора на Съюза и държавите членки се възлага задачата да гарантират съществуването на условията, необходими за конкурентоспособността на промишлеността на Съюза.
            
         
               (2)
            
            
               В член 107, параграф 3, буква б) от Договора се постановява, че помощите за насърчаване на изпълнението на важен проект от общоевропейски интерес могат да се считат за съвместими с вътрешния пазар.
            
         
               (3)
            
            
               За да бъде успешна една стратегия за промишлеността, тя трябва да се гради върху силните страни и преимуществата на Европа в стратегическите вериги за създаване на стойност в областта на новите технологии, за което често са необходими добре координирани усилия и инвестиции от страна на публичните органи и промишлените сектори на няколко държави членки.
            
         
               (4)
            
            
               Необходим е по-инициативен подход с държавите членки и промишлеността за насърчаване на нови важни проекти от общоевропейски интерес (ВПОИ) (1), които биха могли да имат съществена роля за подпомагането на политики и действия в ключови области за икономическия растеж.
            
         
               (5)
            
            
               Съобщението на Комисията, озаглавено „Инвестиране в интелигентна, иновационна и устойчива промишленост. Обновената стратегия на ЕС за индустриалната политика“ (2) призовава да бъде създаден стратегически форум с участието на ключови заинтересовани страни, чиято цел ще бъде да се набележат ключови вериги за създаване на стойност и инвестиционни проекти, както и да се следи постигнатият напредък.
            
         
               (6)
            
            
               С оглед на горепосоченото за Комисията е необходимо да почерпи от експертните знания на специалисти в рамките на консултативен орган.
            
         
               (7)
            
            
               Следователно е необходимо да бъде сформирана група от експерти в областта на стратегическите вериги за създаване на стойност и инвестиционните проекти, по-конкретно във връзка с важните проекти от общоевропейски интерес, и да се определят нейните задачи, цели и структура.
            
         
               (8)
            
            
               Групата следва да предоставя на Комисията съвети и експертни знания с цел да се подпомогне изграждането на обща визия на Съюза за ключовите вериги за създаване на стойност и да се улесни постигането на споразумения за разработване и придвижване на нови инвестиционни проекти в ключови вериги за създаване на стойност в Европа посредством сътрудничество и координация между публични органи и ключови заинтересовани страни от няколко държави членки.
            
         
               (9)
            
            
               Групата следва да бъде съставена от високопоставени служители на компетентните органи на държавите членки, високопоставени представители на други публични субекти, сред които органи на Съюза и международни организации (работещи в области като технологията и иновациите, енергетиката, транспорта, инвестициите, икономическите анализи, сигурността и отбраната), високопоставени представители на организации, представляващи интересите на академичната и изследователската общност, финансите, промишлеността, МСП, наетите лица и работниците, както и лица, назначени в лично качество.
            
         
               (10)
            
            
               Следва да се определят правила за оповестяването на информация от страна на членовете на групата.
            
         
               (11)
            
            
               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (3).
            
         
               (12)
            
            
               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,
            
         РЕШИ:
   Член 1
   Предмет
   Създава се Стратегическият форум за важни проекти от общоевропейски интерес (наричан по-нататък „Групата“).
   Член 2
   Мандат и задачи
   Мандатът на групата е да подпомага постигането на споразумения между публични органи и ключови заинтересовани страни от няколко държави членки с цел придвижване на нови важни проекти от общоевропейски интерес и изграждане на обща визия на равнището на Съюза за съвместни и добре координирани усилия и инвестиции в ключови вериги за създаване на стойност.
   По-конкретно задачите на групата са:
   
               а)
            
            
               да съветва Комисията относно ключовите вериги за създаване на стойност за Европа, определени като вериги за създаване на стойност от стратегическо значение за Европа, които изискват съвместни, добре координирани действия и инвестиции от страна на публичните органи и промишлените сектори на няколко държави членки, за да се гарантира, че Европа ще продължи да бъде или ще се превърне в световен промишлен лидер в ключови области;
            
         
               б)
            
            
               да подпомага Комисията в изграждането на общоевропейска визия за ключовите вериги за създаване на стойност, която се споделя от държавите членки и ключовите заинтересовани страни;
            
         
               в)
            
            
               да съветва Комисията по важните проекти от общоевропейски интерес, които са необходими в рамките на ключовите вериги за създаване на стойност;
            
         
               г)
            
            
               да подпомага Комисията в установяването на сътрудничество и координация между публични органи и ключови заинтересовани страни от няколко държави членки с цел да се улесни постигането на споразумения за придвижване на нови важни проекти от общоевропейски интерес;
            
         
               д)
            
            
               да помага на Комисията да следи постигнатия напредък, да докладва за проблеми и пречки, възникващи при разработването и придвижването на важни проекти от общоевропейски интерес, и да предлага решения за преодоляването на тези пречки и проблеми;
            
         
               е)
            
            
               да съветва Комисията относно спомагателните мерки, необходими за успешното осъществяване на нови важни проекти от общоевропейски интерес;
            
         
               ж)
            
            
               да съветва Комисията относно алтернативни решения за насърчаване на съвместни, добре координирани инвестиции в ключови вериги за създаване на стойност, когато не може да бъде осъществен важен проект от общоевропейски интерес.
            
         Член 3
   Допитване
   Комисията може да се допитва до групата по всеки въпрос, свързан с промишлените вериги за създаване на стойност от стратегическо значение за Европа, и отнасящите се до тях инвестиции.
   Член 4
   Членство
   1.   Групата се състои от не повече от 50 членове.
   2.   Членовете са:
   
               а)
            
            
               лица, назначени в лично качество;
            
         
               б)
            
            
               организации, представляващи интересите на академичната и изследователската общност, финансите, промишлеността, МСП, наетите лица и работниците;
            
         
               в)
            
            
               органи на държавите членки;
            
         
               г)
            
            
               други публични субекти.
            
         3.   Членовете, назначени в лично качество, действат независимо и в интерес на обществото.
   4.   Органите на държавите членки, организациите и другите публични субекти предлагат свои представители и са длъжни да гарантират, че техните представители притежават експертни знания на високо равнище. Генерална дирекция „Вътрешен пазар, промишленост, предприемачество и МСП“ на Комисията може да отхвърли предложената от дадена организация кандидатура на представител, ако счете, че тази кандидатура е неподходяща предвид изискванията по глава 4 от поканата за представяне на кандидатури по член 5. В такъв случай към съответната организация се отправя молба да посочи друг представител.
   5.   Членовете, които вече не са в състояние да допринасят ефективно към разискванията на експертната група, които според съответната служба на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на групата и могат да бъдат заменени за оставащата част от мандата си.
   Член 5
   Процес на подбор
   1.   Подборът на членовете на групата, посочени в член 4, параграф 2, букви а) и б), се извършва чрез покана за представяне на кандидатури, която се публикува в Регистъра на експертните групи към Комисията и други подобни органи (наричан по-нататък „Регистърът на експертните групи“). Поканата за представяне на кандидатури може да бъде публикувана и чрез други средства, включително на специални уебсайтове. В поканата за представяне на кандидатури се посочват ясно критериите за подбор, включително изискваните експертни знания и интересите, които да бъдат изразени по отношение на работата, която ще се изпълнява. Минималният краен срок за представяне на кандидатури е четири седмици.
   2.   Лицата, които кандидатстват за назначаване като членове на групата в лично качество, оповестяват всякакви обстоятелства, които биха могли да породят конфликт на интереси. По-специално Комисията изисква от тези лица да представят като част от кандидатурата си декларация за интереси (ДИ) въз основа на стандартен формуляр за ДИ за експертните групи, заедно с актуална автобиография (CV). Представянето на надлежно попълнена ДИ е необходимо условие за допустимост за назначаване като член в лично качество. Оценката за конфликт на интереси се извършва в съответствие с хоризонталните правила на Комисията за експертните групи (наричани по-нататък „Хоризонталните правила“).
   3.   За да бъдат назначени като членове, от организациите се изисква регистрация в регистъра за прозрачност.
   4.   Членовете на групата се назначават от генералния директор на ГД „Вътрешен пазар, промишленост, предприемачество и МСП“ измежду специалисти, компетентни в посочените в член 2 и член 3 области, които са отговорили на поканата за представяне на кандидатури.
   5.   Членовете се назначават за срок от 2 години. Те изпълняват задълженията си докато не бъдат заменени или до изтичането на мандата им. Техният мандат може да бъде подновен.
   6.   ГД „Вътрешен пазар, промишленост, предприемачество и МСП“ съставя списък с подходящи кандидати, от който могат да се назначават заместници на членовете. Преди да включи имената на кандидатите в списъка, ГД „Вътрешен пазар, промишленост, предприемачество и МСП“ иска тяхното съгласие.
   Член 6
   Председател
   Групата се председателства от генералния директор на ГД „Вътрешен пазар, промишленост, предприемачество и МСП“.
   Член 7
   Функциониране
   1.   Групата действа по искане на ГД „Вътрешен пазар, промишленост, предприемачество и МСП“ в съответствие с хоризонталните правила.
   2.   Заседанията на групата обикновено се провеждат в помещения на Комисията в Брюксел.
   3.   ГД „Вътрешен пазар, промишленост, предприемачество и МСП“ предоставя секретарски услуги. Длъжностни лица на Комисията от други служби, които проявяват интерес към работата на групата, могат да участват в нейните заседания и в заседанията на нейните подгрупи.
   4.   Със съгласието на ГД „Вътрешен пазар, промишленост, предприемачество и МСП“ групата може, с обикновено мнозинство на своите членове, да реши обсъжданията ѝ да бъдат открити.
   5.   Протоколът от обсъжданията по всяка точка от дневния ред и по изразените от групата становища е съдържателен и пълен. Протоколът се изготвя от секретариата под отговорността на председателя.
   6.   Групата приема своите становища, препоръки или доклади с консенсус. В случаите на гласуване резултатът от него се решава с обикновено мнозинство на членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
   Член 8
   Подгрупи
   1.   ГД „Вътрешен пазар, промишленост, предприемачество и МСП“ може да създава подгрупи за разглеждане на конкретни въпроси въз основа на задание, определено от ГД „Вътрешен пазар, промишленост, предприемачество и МСП“. Подгрупите извършват дейността си при спазване на хоризонталните правила и докладват за работата си на групата. Те се разпускат веднага след изпълнението на възложения им мандат.
   2.   Членовете на подгрупи, които не са членове на групата, се избират чрез публична покана за представяне на кандидатури в съответствие с член 5 и хоризонталните правила.
   3.   Отделни членове могат да бъдат назначени за докладчици по определена тема. Работата между заседанията се извършва чрез електронни средства.
   Член 9
   Поканени експерти
   ГД „Вътрешен пазар, промишленост, предприемачество и МСП“ може да покани експерти с тесни експертни познания по въпрос от дневния ред, които да участват ad hoc в работата на групата или подгрупите.
   Член 10
   Наблюдатели
   1.   На физически лица, организации и публични субекти може чрез пряка покана да се предостави статут на наблюдател в съответствие с хоризонталните правила.
   2.   Организациите и публичните субекти, определени за наблюдатели, посочват свои представители.
   3.   Председателят може да разреши на наблюдателите и техните представители да участват в разискванията на групата и да предоставят експертни знания. Те обаче нямат право на глас и не участват във формулирането на препоръки или съвети на групата.
   Член 11
   Процедурен правилник
   По предложение на ГД „Вътрешен пазар, промишленост, предприемачество и МСП“ и със съгласието ѝ, както и в съответствие с хоризонталните правила, групата приема с обикновено мнозинство на своите членове свой процедурен правилник въз основа на стандартния процедурен правилник за експертните групи.
   Член 12
   Професионална тайна и работа с класифицирана информация
   Членовете на групата и подгрупите и техните представители, както и поканените експерти и наблюдатели са обвързани със задължението за опазване на професионална тайна, което по силата на Договорите и правилата за тяхното прилагане се прилага по отношение на всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (4) и (ЕС, Евратом) 2015/444 (5) на Комисията. Ако те не спазват тези задължения, Комисията може да предприеме всички подходящи мерки.
   Член 13
   Прозрачност
   1.   Групата и нейните подгрупи се регистрират в Регистъра на експертните групи.
   2.   Що се отнася до състава на групата, в Регистъра на експертните групи се публикуват следните данни:
   
               а)
            
            
               имената на лицата, назначени в лично качество;
            
         
               б)
            
            
               имената на членуващите организации; оповестява се представляваният интерес;
            
         
               в)
            
            
               имената на други публични субекти;
            
         
               г)
            
            
               имената на наблюдателите;
            
         
               д)
            
            
               имената на органите на държавите членки.
            
         3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове не е обвързан с изискване за регистриране на потребителите или с някакво друго ограничение. По-специално дневният ред и други съответни свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (6).
   Член 14
   Разходи за заседанията
   1.   Участниците в дейностите на групата и на подгрупите не получават възнаграждение за извършваните от тях услуги.
   2.   Пътните и дневните разходи на участниците в дейностите на групата и подгрупите се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията в рамките на годишната процедура за разпределение на ресурсите.
   Член 15
   Приложимост
   Настоящото решение се прилага до 31 май 2020 г.
   
      Съставено в Брюксел на 30 януари 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  Комисията е определила правила за държавната помощ (Официален вестник C 188 от 20 юни 2014 г.), формулирани така, че да направляват държавите членки как да насочват публичните средства към интегрирани ВПОИ, които трябва да имат ясни положителни странични ефекти за голяма част от икономиката и обществото на Съюза, например върху главните базови технологии (ГБТ). Главните базови технологии изискват интензивно използване на знания и са свързани с активна научна и развойна дейност, бързи иновационни цикли, високи капиталови разходи и висококвалифицирана работна ръка — COM/2012/0341.
   
      (2)  COM(2017) 479 final.
   
      (3)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (4)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
   
      (5)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
   
      (6)  Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.